Document ID: 31975R1031

31975R1031
L 102/7
SLUŽBENI LIST EUROPSKE UNIJE
17.04.1975.
UREDBA KOMISIJE (EEZ) br. 1031/75
od 17. travnja 1975.
o definiranju slučaja u kojem subvencija u vezi sa sjemenjem pamuka dospijeva na naplatu
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice;
uzimajući u obzir Uredbu Vijeća (EEZ) br. 1516/71 (1) od 12. srpnja 1971. o uvođenju sustava subvencija za sjemenje pamuka, a posebno njezin članak 1. stavak 5.;
budući da članak 4. stavak 2. Uredbe Vijeća (EEZ) br. 1134/68 (2) od 30. srpnja 1968. o utvrđivanju pravila za provedbu Uredbe (EEZ) br. 653/68 (3) o uvjetima za izmjene vrijednosti obračunskih jedinica koje se koriste za zajedničku poljoprivrednu politiku predviđa da se za transakcije koje se provode u skladu s odredbama o zajedničkoj poljoprivrednoj politici, iznosi koje duguju država članica ili propisno ovlašteno tijelo, izraženi u nacionalnim valutama i koji predstavljaju točno određen iznos u obračunskim jedinicama, plaćaju na temelju odnosa između obračunske jedinice i nacionalne valute koji je dobiven u vrijeme provedbe transakcije ili dijela transakcije;
budući da članak 6. Uredbe (EEZ) br. 1134/68 predviđa da se vrijeme provođenja transakcije smatra datumom na koji je nastupio slučaj kako je to utvrđeno pravilima Zajednice ili, u nedostatku ili očekivanju usvajanja takvih pravila, pravilima nadležne države članice, i kada predmetni iznos iz transakcije dospijeva na naplatu;
budući da se slučaj kada subvencija za sjemenje pamuka dospijeva na naplatu događa u vrijeme proizvodnje pamuka; budući da je, ipak, teško utvrditi točan datum proizvodnje za danu količinu;
budući da je iskustvo pokazalo kako se gotovo sva proizvodnja pamuka završi najkasnije tijekom mjeseca listopada svake godine; budući da bi, kako bi se osiguralo podjednako djelovanje sustava subvencija, stopa konverzije koja se koristi kod izračuna iznosa subvencije u relevantnoj nacionalnoj valuti trebala biti stopa koja se primjenjuje na kraju tog mjeseca;
budući da su mjere predviđene u ovoj Uredbi u skladu s mišljenjem Upravljačkog odbora za ulja i masti,
DONIJELA JE OVU UREDBU:
Članak 1.
Smatra se da se slučaj za potrebe članka 6. Uredbe (EEZ) br. 1134/68 u kojem subvencija za sjemenje pamuka dospijeva na naplatu dogodio 1. studenoga nakon početka svake marketinške godine.
Članak 2.
Ova Uredba stupa na snagu 1. kolovoza 1975.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 17. travnja 1975.

Labels: 17
19